《路出祝融背仰见上封寺遂登绝顶》
宋代·张栻

我寻西园路，径上上封寺。
竹舆不留行，及此秋容霁。
磴危霜叶滑，林空山果坠。
崇兰供清芬，深壑递幽吹。
不知山益高，但觉冷侵袂。
路回屹阴崖，突兀耸苍翠。
故应祸融尊，群峰拱而侍。
金碧虽在眼，勇往讵容憩。
绝顶极遐观，脚力聊一试。
昔游冰雪中，未尽登临意。
兹来天宇肃，举目净纤翳。
远迩地遁形，高低同一视。
永惟元化功，清浊分万类。
运行有机缄，浩荡见根柢。
此理复何穷，临风但三喟。

作者简介：张栻（1133年9月15日——1180年3月22日）字敬夫，后避讳改字钦夫，又字乐斋，号南轩，学者称南轩先生，谥曰宣，后世又称张宣公。南宋汉州绵竹（今四川绵竹市）人，右相张浚之子。南宋初期学者、教育家。南宋理宗淳祐初年（1241年）从祀孔庙，后与李宽、韩愈、李士真、周敦颐、朱熹、黄干同祀石鼓书院七贤祠，世称石鼓七贤。